ทองคำปิดร่วง 10.5 ดอลล์
สัญญาทองคำตลาดนิวยอร์กปิดร่วงลง 10.5 ดอลล์หลังสหรัฐเผยข้อมูลเศรษฐกิจสดใส
28 ธ.ค. 2554

สัญญาทองคำตลาดนิวยอร์กปิดร่วงลง 10.5 ดอลล์หลังสหรัฐเผยข้อมูลเศรษฐกิจสดใส
สัญญาทองคำตลาด COMEX (Commodity Exchange) ส่งมอบเดือนก.พ.ร่วงลง 10.5 ดอลลาร์ หรือ 0.7% ปิดที่ 1,595.5 ดอลลาร์/ออนซ์  หลังจากเคลื่อนตัวในช่วง 1,591.10-1,609.20 ดอลลาร์/ออนซ์
ทั้งนี้ ข้อมูลที่บ่งชี้ถึงการฟื้นตัวของเศรษฐกิจสหรัฐส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย โดยคอนเฟอเรนซ์ บอร์ดเปิดเผยเมื่อวานนี้ว่า ดัชนีความเชื่อมั่นผู้บริโภคของสหัฐปรับตัวเพิ่มขึ้นสู่ระดับ 64.5 จุดในเดือนธ.ค. ซึ่งเป็นระดับสูงสุดในรอบ 8 เดือน และสูงกว่าที่นักเศรษฐศาสตร์คาดการณ์ไว้ว่าจะอยู่ที่ 58.3 จุด
นอกจากนี้ สัญญาทองคำยังได้รับแรงกดดันหลังจากดัชนีดอลลาร์ (Dollar Index) ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ยังคงทรงตัวเมื่อวานนี้
สัญญาทองคำ COMEX ร่วงลงติดต่อกัน 4 วันทำการเนื่องจากนักลงทุนส่วนใหญ่เริ่มปรับพอร์ทการลงทุนในช่วงเทศกาลวันหยุด ขณะที่เทรดเดอร์คาดว่า ภาวะการซื้อขายในตลาดทองคำจะผันผวนต่อไปอีก เนื่องจากนักลงทุนขาดความเชื่อมั่นในตลาดการเงินทั่วโลก